Elias Olkkonen hakee pelijätti Valvelta 268 092 euron vahingonkorvauksia menettämästään ammattilaissopimuksesta.

18-vuotiaan Counter-Strike-tähden Elias ”Jamppi” Olkkosen ja pelijätti Valven väliseen kiistan korvaussumma on selvinnyt. IS saanut haltuunsa Olkkosen Itä-Uudenmaan käräjäoikeuteen jättämän haastehakemuksen.

Olkkonen vaatii pelijulkaisija Valvelta Major-pelikieltonsa purkamisen lisäksi 268 092 euron vahingonkorvauksia. Pelaaja hakee vahingonkorvausta vedoten kohtuuttoman sopimusehdon soveltamiseen.

Olkkosen siirto eurooppalaisen OG-joukkueeseen kariutui syksyllä Valven todettua pelaajalla olevan VAC-kielto, joka estää osallistumisen pelin ykkösturnauksiin.

Itä-Uudenmaan käräjäoikeuteen jätetyn haastekirjelmän mukaan OG-sopimus olisi tuonut Olkkoselle 264 000 euron ansiotulot peruspalkkana. Lisäksi Olkkosen olisi saanut osuuden mahdollisista palkintorahoista, jotka voivat olla vuositasolla helposti yli 100 000 euroa. Toistaiseksi menetettyjen palkintorahojen osuus on kanteen mukaan ollut 4092 euroa.

Henkilötodistajiksi kanteeseen on merkitty Eliaksen lisäksi hänen Petri-isänsä sekä OG-joukkueen omistajiin kuuluva ranskalainen Dota 2 -ammattilainen Sebastien ”Ceb” Debs ja organisaation CS-tiimin kapteeni Aleksi ”Aleksib” Virolainen. Debs ja Virolainen on merkitty todistajiksi vahingon määrän ja perusteiden osalta.

Petri Olkkonen vahvisti korvausvaatimuksen koon Ilta-Sanomille. Vaadittuun summaan päädyttiin lakimiesten suosituksesta.

Tapausta poikansa puolesta hoitanut Eliaksen isä Petri Olkkonen kertoo Ilta-Sanomille heidän haluavan ensisijaisesti päästä juttelemaan ja sopimaan asia Valven kanssa. Jos tämä ei onnistu, asiaan haetaan ratkaisu oikeudesta. Mahdolliset vahingonkorvaukset eivät ole pääasia vaan pojan pelikiellon kumoaminen, isä alleviivaa.

Olkkoset ehdottivat jo aiemmin Valvelle välimiesmenettelyä Tukholmassa, mutta eivät saaneet vastausta. Valve ei ole vastannut Ilta-Sanomien kommenttipyyntöön koskien tapausta.